Document ID: 32014R0011

NEUVOSTON ASETUS (EU) N:o 11/2014,
annettu 16 päivänä joulukuuta 2013,
Euroopan unionin ja Seychellien tasavallan välisessä kalastuskumppanuussopimuksessa määrättyjen kalastusmahdollisuuksien ja taloudellisen korvauksen vahvistamista koskevan pöytäkirjan mukaisten kalastusmahdollisuuksien jakamisesta
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 3 kohdan,
ottaa huomioon komission ehdotuksen,
sekä katsoo seuraavaa:
(1)
Neuvosto hyväksyi 5 päivänä lokakuuta 2006 asetuksella (EY) N:o 1562/2006 (1) Euroopan yhteisön ja Seychellien tasavallan välisen kalastuskumppanuussopimuksen (2), jäljempänä ’sopimus’.
(2)
Sopimuksessa määrätyt kalastusmahdollisuudet ja taloudellinen korvaus on vahvistettu pöytäkirjassa (3). Viimeisimmän pöytäkirjan voimassaolo päättyy 17 päivänä tammikuuta 2014.
(3)
Unioni on neuvotellut Seychellien tasavallan kanssa sopimuksessa määrättyjen kalastusmahdollisuuksien ja taloudellisen korvauksen vahvistamista koskevan uuden pöytäkirjan, jäljempänä ’uusi pöytäkirja’. Uusi pöytäkirja on parafoitu 10 päivänä toukokuuta 2013.
(4)
Neuvosto antoi 16 päivänä joulukuuta 2013 päätöksen 2014/5/EU (4) uuden pöytäkirjan allekirjoittamisesta ja väliaikaisesta soveltamisesta.
(5)
Kalastusmahdollisuudet olisi jaettava jäsenvaltioille uuden pöytäkirjan soveltamiskautta varten.
(6)
Neuvoston asetuksen (EY) N:o 1006/2008 (5) mukaisesti komissio ilmoittaa asianomaisille jäsenvaltioille, jos ilmenee, että unionille myönnettyjä kalastusmahdollisuuksia ei käytetä kokonaan. Jos asianomaiset jäsenvaltiot eivät vastaa neuvoston asettaman määräajan kuluessa, niiden katsotaan vahvistaneen, etteivät niiden alukset käytä kalastusmahdollisuuksiaan kokonaan tiettynä aikana. On tarpeen vahvistaa edellä mainittu määräaika.
(7)
Tätä asetusta olisi sovellettava uuden pöytäkirjan väliaikaisen soveltamisen alkamispäivästä,
ON HYVÄKSYNYT TÄMÄN ASETUKSEN:
1 artikla
1. Euroopan unionin ja Seychellien tasavallan välisessä kalastuskumppanuussopimuksessa määrättyjen kalastusmahdollisuuksien ja taloudellisen korvauksen vahvistamisesta tehdyssä pöytäkirjassa, jäljempänä ’pöytäkirja’, vahvistetut kalastusmahdollisuudet jaetaan jäsenvaltioiden kesken seuraavalla tavalla:
a)
nuottaa käyttävät tonnikala-alukset
Espanja
22 alusta
Ranska
16 alusta
Italia
2 alusta
b)
pintasiima-alukset
Espanja
2 alusta
Ranska
2 alusta
Portugali
2 alusta.
2. Asetusta (EY) N:o 1006/2008 sovelletaan sanotun kuitenkaan rajoittamatta sopimuksen ja pöytäkirjan soveltamista.
3. Jos 1 kohdassa tarkoitettujen jäsenvaltioiden kalastuslupahakemukset eivät kata pöytäkirjassa vahvistettuja kalastusmahdollisuuksia kokonaan, komissio ottaa asetuksen (EY) N:o 1006/2008 10 artiklan mukaisesti huomioon minkä hyvänsä muun jäsenvaltion kalastuslupahakemuksen.
4. Määräaika, jonka kuluessa jäsenvaltioiden on asetuksen (EY) N:o 1006/2008 10 artiklan 1 kohdan mukaisesti vahvistettava, etteivät ne käytä niille myönnettyjä kalastusmahdollisuuksia kokonaan, on 10 työpäivää päivästä, jona komissio ilmoittaa niille, ettei niiden kalastusmahdollisuuksia ole käytetty kokonaan.
2 artikla
Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
Sitä sovelletaan 18 päivästä tammikuuta 2014.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä joulukuuta 2013.

Labels: 8
18
5
6